Hversu fljótir eru íslenskir spörfuglar að koma upp ungum ? Spurningin í heild hljóðaði svo : Þann 29. maí sá ég fleygan auðnutittlingsunga í Elliðaárdalnum og svolítið seinna fleygan staraunga . Eru spörfuglar svona fljótir að koma upp ungum ? Í flestum bókum sem fjalla um íslenska fugla er því haldið fram að fyrstu ungar starans ( Sturnus vulgaris ) verði fleygir um miðjan júní . Í 15 ár gerðu starahjón sér hreiður í næsta nágrenni við undirritaðan í einu af úthverfum Reykjavíkur . Oftast var nábýlið við starann ánægjulegt en veruleg óþægindi fylgja engu að síður þessum annars bráðskemmtilega fugli , það er að segja fuglaflóin ( Ceratopyllus gallinae ) sem geðjaðist vel að blóði höfundar ! Fyrstu fleygu ungarnir í fyrrverandi garði höfundar sáust langoftast rétt eftir miðjan júní en starinn verpir yfirleitt tvívegis yfir sumartímann hér suðvestanlands . Í vor sá höfundur nýfleygan staraunga vestur í bæ í lok maí , þannig að hann getur staðfest það sem spyrjandi heldur fram um starann . Ungar auðnutittlingsins ( Carduelis flammea ) eru sagðir í riti Guðmundar Páls Ólafssonar , Fuglar í náttúru Íslands , verða fleygir á tímabilinu frá seinni hluta júní og fram undir miðjan júlímánuð , bundið tíðafari . Ef greining spyrjandans um að hafa séð fleygan auðnutittlingsunga 29. maí reynist rétt , er mjög merkilegt hversu fljótt íslenskir varpfuglar , sérstaklega spörfuglar , hefja varp þetta árið . Það staðfestir orð fleiri manna sem fylgst hafa með árstíðabundnum breytingum náttúrunnar síðastliðin ár . Það sem ræður mestu um það hvenær fuglar hefja varp á vorin er fæðuframboðið . Náttúran vaknaði úr vetrardvalanum snemma nú í ár en hér verður ekki farið nánar út í það , hvort þetta er merki um hækkandi hitastig jarðar vegna gróðurhúsalofttegunda af mannavöldum eða eðlilegar hitafarssveiflur . Þetta sýnist þó ekki eiga við allar fuglategundirnar sem verpa hér á landi því að bjargfuglar virðast vera óvenju seinir til að hefja varp nú í ár . Má þar sennilega kenna um minna fæðuframboði í hafinu . Heimildir : Guðmundur Páll Ólafsson . 1988 . Fuglar í náttúru Íslands . Mál og menning . Reykjavík .